|  |  |  |
| --- | --- | --- |
|  |  |  |

|  |  |
| --- | --- |
|  |  |

**П Р О П О З И Ц И Ј Е**

**ТАКМИЧЕЊА ЗА ПРВЕНСТВЕНЕ И КУП УТАКМИЦЕ**

**ПРВЕ ЛИГЕ ФУДБАЛСКОГ САВЕЗА РАСИНСКОГ ОКРУГА**

 **ТАКМИЧАРСКЕ 2024/2025.ГОДИНЕ**

**Крушевац**

**25. јул 2024. године**

**ФУДБАЛСКИ САВЕЗ РАСИНСКОГ ОКРУГА**

25.јул 2024. године

# К р у ш е в а ц

На основу одредаба члана 44 Статута Фудбалског савеза Расинског округа, Извршни одбор ФСРО,на седници одржаној у Крушевцу, 25.јула 2024. године, донео је:

## П Р О П О З И Ц И Ј Е

ЗА ПРВЕНСТВЕНЕ И КУП УТАКМИЦЕ ПРВЕ ЛИГЕ ФСРО

# I - ОСНОВНЕ ОДРЕДБЕ

**Члан 1.**

Овим Пропозицијама се ближе утврђују правила за спровођење такмичења Окружних лига и услови под којим се такмичење одвија. Све ово утврђује надлежни орган који руководи такмичењем са правима и обавезама, утврђују материјална и друга питања у вези такмичења, као и друга питања предвиђена ПOФТ ФСС.

**Члан 2.**

Пропозицијама се посебно регулишу следеће области везане за првенствено и куп такмичење: распоред утакмица, одлагање утакмица, игралишта, одређивање игралишта и почетак утакмица, организација утакмица, право наступања и утврђивање идентитета, делегати, судије, забрану одигравања утакмица на одређеном терену или терену одређеног подручја, дисциплинске прекршаје, регистровање утакмица суспендованих клубова, жалбе, посебне рокове у жалбеном поступку, регистровање утакмица, утврђивање пласмана, лекарске прегледе, дресове (боје и бројеви), наступ са најбољим тимом, предавање утакмице без борбе, најмањи број играча, финансијске одредбе, награде, службени билтен, обнављање лиге и минимум услова за стручно-педагошки рад.

**Члан 3.**

Прва окружна лига такмичарске 2024/2025.године броји 18 клубова са територије ФС Расинског округа.

**Члан 4.**

1)Такмичењем за првенства окружних лига руководи Извршни одбор Фудбалског Савеза Расинског Округа са седиштем у Крушевцу,улица Нова Косовска 111,а преко органа које именује за сваку такмичарску годину.

2)Комесар за такмичење је орган за доношење одлука везаних за такмичење у првом степену.

**Члан 5.**

Организацију утакмица спроводе првоименовани – клубови домаћини који су у обавези да се старају о успеху организације утакмице.

Фудбалска руководства са седиштем у месту одигравања утакмица дужна су да пруже сву неопходну помоћ за успешну организацију утакмице.

**Члан 6.**

Такмичење у Првој лиги ФСРО се спроводи по бод-систему, према утврђеном календару такмичење.Сваки клуб обавезно мора бити једанпут домаћин,а једанпут гост.

 Најбоље пласирани клуб директно стиче право такмичења у вишем степену такмичења (Зона Запад ФСРИС-а ). Из Прве лиге ФСРО , после завршетка лигашког дела такмичења у непосредно нижи степен такмичења (Друга лига ФСРО - исток/запад и Прва градска лига Крушевац - Морава/Расина) прећиће обавезно најслабије пласирани клуб и онолико клубова колико је потребно за формирање Прве лиге ФСРО за такмичарску 2025/2026.годину са 18 клубова.

**Члан 7.**

 Извршни одбор ФСРО је дужан да током првенства, а према указаној потреби, на захтев клубова или на предлог такмичарског органа, разматра питања развоја и регуларности првенства и да предузима неопходне и енергичне мере.

**Члан 8.**

Конференције клубова представљају вид окупљања представника клубова у циљу припрема за успешно и регуларно спровођење првенственог такмичења,анализирања тока првенства и указивања руководству такмичења на потребу предузимања одговарајућих мера.Председник конференције клубова позива и председава конференцијама клубова,а бира се за такмичарску годину већином гласова присутних представника клубова.

### II – РАСПОРЕД УТАКМИЦА

**Члан 9.**

1) Календар утакмица утврђује надлежни орган ФС Расинског округа најкасније 10 дана пре почетка јесењег односно пролећног дела такмичења.

2) Распоред утакмица одређује се жребом на конференцији клубова која се мора одржати најкасније 10 дана пре почетка првенства.

3) Приликом извлачења такмичарских бројева водиће се рачуна о клубовима из истог места или о корисницима истог игралишта како би се приликом жребања извршио такав распоред да се избегне да ови клубови и истом колу буду домаћини.

**Члан 10.**

Утакмице лиге играју се као дневне и ноћне утакмице суботом и недељом преподне или поподне, а у изузетним случајевима могу се одиграти и уторком,средом, четвртком и петком.

Изузетно, по споразуму клубова или одлуком такмичарског органа, утакмице се могу играти неким другим радним даном, али најкасније пре следећег кола првенства, с тим да се писмени споразум достави Комесару за такмичење ради сагласности, 5 дана пре одигравања утакмице.

Споразум за други радни дан неће бити прихваћен за утакмице последња два кола првенства, ако друкчије не одлучи Комесар за такмичење.

У интересу регуларности такмичења, у завршном делу, у последња два кола првенства, утакмице се одигравају истог дана и у исто време (као и други део игре).

Изузетно, уз сагласност оба клуба ,Комесар за такмичење може дати одобрење да се поједине утакмице последња два кола играју у раније утврђено време,под условом да исход такве утакмице ни теоријски не може утицати на пласман других клубова.

# III - ОДЛАГАЊЕ УТАКМИЦА

**Члан 11.**

Одлагање утакмица може одобрити једино Комесар за такмичење.

Ако клуб, учесник такмичења, има оправданих разлога (у изузетним случајевима) може затражити одлагање утакмице и то:

* по писменом споразуму – сагласност заинтересованих клубова,
* из разлога више силе (временске непогоде, војне вежбе за које је ангажовано најмање седам стандардних играча).

Писмени или телеграфски захтев мора се доставити најкасније пет дана пре предвиђеног термина утакмице чије се одлагање тражи, а орган који води такмичење је обавезан да најкасније два дана пре дана утврђеног за одигравање утакмице телеграфски или писменим путем обавести, о својој одлуци, заинтересоване клубове.

 Када се утакмица одлаже због болести играча (тровање, грип и сл.), а не због спортских повреда играча, то се може учинити уколико су болесна најмање 4 играча једног клуба. Када Комесар за такмичење добије писани захтев клуба за одлагање утакмице због болести играча са комплетном медицинском документацијом (налаз надлежног специјалисте, дијагноза, мишљење за опоравак тј. дужину боловања и сл.), пре доношења одлуке затражиће предлог и мишљење од Медицинске комисије ФСРО по захтеву клуба за одлагање утакмице, а наведена комисија пре достављања мишљења може извршити одређене анализе,преглед болесника и слично.

**Члан 12.**

Уколико постоји сагласност заинтересованих клубова, надлежни орган може донети одлуку да се одређене утакмице редовног кола одиграју раније (пре одигравања наредног кола), али да при том немају штету други заинтересовани клубови.

У изузетним случајевима надлежни орган може без сагласности клубова (у интересу такмичења) променити термин одигравања утакмице и о истом обавестити клубове најкасније 24 часова пре предвиђеног почетка утакмице телеграфски или писменим путем.

Овако одложена утакмица мора се одиграти радним даном пре наредног кола.

**Члан 13.**

Уколико се утакмица не одигра због неподобног терена, недоласка судије или разлога више силе, клубови су дужни да непосредно на самом терену утврде разлоге и затим саставе и потпишу писмени споразум о новом термину одигравања утакмице и терену на којем ће се одиграти и тај споразум доставе Комесару за такмичење сутрадан до 16,оо часова.

На исти начин клубови ће поступити ако се започета утакмица прекине из разлога више силе пре истека 80 % регуларног времена одређеног за игру,то јест најмање 72 минута.Ако споразум не постигну клубови су дужни да у истом року писмено доставе своје предоге за одређивање новог термина.Овако одложена утакмица по правилу одиграће се радним даном пре наредног кола уколико у међувремену нема слободног термина у дане државног празника или недеље.Уколико клубови у овом року не доставе писмени споразум или своје предлоге Комесар за такмичење одредиће термин одигравања утакмице по Одредбама предходног става.О споровима у вези накнаде трошкова због одлагања утакмице одлучује Комесар за такмичење.Образложени захтев за решење спора подноси се у 2 примерка најкасније 15 дана од дана када је требало да се одигра утакмица.

# IV - ЛЕКАРСКИ ПРЕГЛЕД

**Члан 14.**

Сваки играч мора бити лекарски прегледан и оглашен способним за наступање, а лекарски преглед мора бити убележен у легитимацију играча.

Рок важности лекарског прегледа за играча, који на дан прегледа има најмање 17 година, траје 6 месеци, а за остале играче (испод 17 година) 4 месеца.

Лекарски прегледи свих играча обављају се искључиво у здравственим установама које одређује надлежни Општински и Градски фудбалски савез или Фудбалски савез Расинског округа.

Играч који није лекарски прегледан, односно играч који није обавио лекарски преглед у одређеном року, или коме је од стране лекара забрањено играње, као и играч коме лекарски преглед није убележен у легитимацију, а делегату утакмице није ставио на увид званичну потврду о извршеном лекарском прегледу, не може наступити на јавној утакмици.

Специјални лекарски преглед важи 6 месеци за играча омладинца који наступа у првом тиму, а 4 месеца за играча кадета за наступ у омладинском тиму. Са специјалним лекарским прегледом све док је на снази, играч може наступити на свим утакмицама и у случају да је рок важности регуларног лекарског прегледа истекао.

# V - ДРЕСОВИ: БОЈА, БРОЈЕВИ

**Члан 15.**

Тимови на једној утакмици не могу наступити у дресовима исте боје, већ морају бити различито одевени.

Ако су дресови исте или сличне боје, дресове ће променити тим који гостује уколико домаћи тим наступи у дресовима боје свога клуба. У том случају домаћин мора да позајми дресове гостујућем тиму ако их овај нема.

Сви клубови су дужни да, најкасније 15 дана пре почетка првенства, такмичарском органу пријаве боје дресова у којима ће наступати њихови тимови када су домаћини утакмица.

Гостујући тим који не одпоштује боју дресова домаћина, а због истог се сусрет не одигра, губи сусрет службеним резултатом 3:0 (пар форфе), а клуб домаћин који не обезбеди гостујућој екипи дресове друге - различите боје за одигравање сусрета, биће новчано кажњен.

# VI - ИГРАЛИШТЕ

**Члан 16.**

Сви клубови морају имати сопствено или уговором обезбеђено игралиште за сваку такмичарску годину.

Свако игралиште мора бити регистровано за одигравање утакмица са назнаком категорије утакмица које се могу играти. Регистрацију и категорију игралишта врши комисија за преглед и пријем игралишта одређена решењем генералног секретара ФСРО.

 **Члан 17.**

Првенствене утакмице се могу играти само на терену који је оспособљен за игру.

Клуб домаћин је обавезан да терен за игру припреми тако да буде оспособљен за одигравање утакмице

Обавеза клуба-домаћина је да у зимским условима мора да поступи сагласно Правилима фудбалске игре у погледу припреме терена за игру.

Преглед терена мора да буде извршен у присуству делегата утакмице, капитена оба заинтересована клуба и судије и то у времену које је службено одређено за почетак утакмице. Изузетно, преглед може да буде извршен и раније, али истог дана и под условима да то буде обављено у присуству делегата, капитена оба заинтересована клуба и судије.

Да ли је терен погодан за игру због невремена или због нечег другог што спада у вишу силу, одлучује једино судија који је одређен да води утакмицу.

# VII - УСЛОВИ ЗА УЧЕСТВОВАЊЕ У ТАКМИЧЕЊУ

**Члан 18.**

Сви клубови који учествују у такмичењу Прве лиге морају да испуњавају минимум услова стручно-педагошког рада и то:

1. први тим, у редовном такмичењу, са најмање 25 регистрованих играча
2. Tренера (Тренерска легитимација мора бити оверена од стране такмичарског органа ФСРО-а за такмичарску 2024/2025.годину)
3. фудбалско игралиште (сопствено или под уговором) обезбеђено за утакмице које мора да испуњава следеће услове:
* да је дугачко најмање 90 метара, а широко најмање 55 метара, са природном или вештачком травнатом подлогом.
* објекат у кругу игралишта са најмање две свлачионице димензија 4,0 х 3,0 метра, купатило, посебну просторију за судије 3,0 х 2,5 метра, просторију за сачињавање записника 3,0 x 2,0, приручну апотеку снабдевену са неопходним санитетским материјалом,
* клупу (надстрешницу) за седам резервних играча и осталих пет службених лица, одвојено за оба клуба, клупу (надстрешницу) за делегата сусрета,
* терен за игру мора бити одвојен од гледалишта заштитном - плетеном жицом висине најмање 1,20 метра. Жица мора бити удаљена од уздужне 2.0 и попречне линије најмање 3,0 метра. Пролаз од зграде - свлачионице до изласка на терен мора бити заштићен такође жичаном оградом висине најмање 1,20 метра, уколико комплетна зграда није у ограђеном делу терна.
* WC за гледаоце, играче и службена лица, ван ограђеног дела терена.

# XIII - ПОЧЕТАК УТАКМИЦЕ

**Члан 19.**

Сатницу утакмица, посебно за свако коло и почетак игре одређује Комесар за такмичење на 10 до 15 дана пре почетка јесењег односно пролећног дела првенства,водећи рачуна о месним и временским приликама као и о безбедносним условима.

Распоред и сатница утакмица,утврђена по одредби овог члана, може се изменити само из разлога више силе и најкасније 5 (пет) дана пре одигравања утакмице( понедељак до 12 часова за утакмице које се играју следећег викенда) на терет клуба који врши измену,телеграмом се обавештавају оба клуба,судије и делегат утакмице.

**Члан 20.**

Утакмица по правилу се игра као главна утакмица, с тим што се може играти и као предигра у изузетним случајевима (терен користе више клубова, повољан аутобуски или железнички превоз, ТВ пренос, значајне међународне утакмице итд.).

У изузетним случајевима, уколико се клубови споразумеју или не споразумеју, надлежни орган може донети одлуку да се неке утакмице играју дан раније или касније од термина за то коло.

**IX - ОРГАНИЗАЦИЈА УТАКМИЦЕ**

**Члан 21.**

Организацију утакмице спроводи клуб домаћин.

Као домаћи клуб сматра се првоименовани клуб, назначен у распореду такмичења.

Сваки клуб мора одредити званичног представника са издатом лиценцом, оверен у

информационом систему КОМЕТ.

Представник клуба не може бити тренер екипе.

**Члан 22.**

Клуб - домаћин је обавезан:

1. Да сваку утакмицу писмено пријави надлежном органу МУП-а најкасније 5 дана пре одигравања утакмице,

2. Одобрење МУП-а за организацију утакмице или потврду о примљеној пријави, домаћи клуб предаје делегату, пре почетка утакмице, која се уз записник доставља надлежном органу,

3. Да одреди најмање десет редара, који ће бити обележени одговарајућим тракама око руке или маркерима, ради одржавања реда како за време одигравања утакмице, тако пре и после завршетка утакмице,

4. Да за време одигравања утакмице у гледалишту забрани продају алкохолних пића као и безалкохолних у стакленој амбалажи,

5. Да за време утакмице обезбеди здравствену заштиту (лекара) и дежурно санитетско или друго возило и возача тог возила, те податке доставља делегату утакмице,

6. клуб-домаћин дужан је да делегату стави на располагање образац записника о одигравању утакмице, претходно унет у информациони систем КОМЕТ који представља званичну платформу за израду записника и извештаја са утакмице, као и да пружи сву неопходну помоћ при састављању записника и евентуалном саслушању одређених лица.

7. Да недозволи да у службеним просторијама буду лица која на то немају право,

8. Да обезбеди најмање 3 (три) фудбалске лопте одговарајућег квалитета,

9. Да обезбеди најмање 10 (десет) скупљача лопти, обучених у спортску опрему која се разликује од опреме играча који играју,

10. Клуб домаћин је дужан да предузме све потребне мере за обезбеђење личности делегата, судија и чланова гостујуће екипе, пре утакмице и за време одигравања утакмице, све до напуштања места одигравања утакмице, одговарајућим превозним сретствима.

**Члан 23.**

На свим утакмицама у ограђеном делу терена игралишта могу се налазити следећа лица:

- Тренер клуба, обучен у спортску опрему и уредно овереном тренерском легитимацијом,

- Највише 7 (седам) резервних играча уписаних у записник утакмице, обучених у спортску опрему,

- лекар,

- физиотерапеут,

- технички руководилац клуба,

- председник или овлашћени представник клуба,

- делегат утакмице,

- дечаци за скупљање лопти у спортској опреми,

- комесар за безбедност,

- фоторепортери иза фотографске линије,

- органи јавне безбедности.

Изузетно, ако то услови терена дозвољавају, може се дозволити улазак у ограђени део терена и тешким инвалидима у колицима без пратње.

Органи јавне безбедности искључиво у униформама могу се налазити око терена, иза ограде терена у публици, по свом нахођењу и потребама посла.

**Члан 24.**

Уколико неко од лица наведених у предходном члану,нема одговарајућу опрему-обележје, делегат утакмице захтеваће, преко главног дежурног, да такво лице одстрани из ограђеног дела терена.

Уколико се не прихвати захтев делегата, утакмица не може да почне.

**X - ПРАВО НАСТУПАЊА**

**Члан 25.**

На утакмицама Прве окружне лиге имају право наступања сви правилно регистровани играчи, који су стекли право наступања по одредбама Правилника о регистрацији,статусу и трансферима играча ФСС, путем информационог система КОМЕТ и који су навршили 17 година живота.

На првенственим утакмицама могу наступити и играчи који текуће године нису навршили 17 година живота, с тим што играчи са навршених 16 година живота морају имати одобрење специјалне лекарске комисије да могу наступити за први тим. Ово право мора бити потврђено и забележено путем информационог система КОМЕТ.

Сви играчи и евентуални заменици морају бити уписани у записник утакмице пре почетка утакмице.

У окружним лигама није дозвољен наступ страним играчима у складу са одредбама Одлуке о ограничењу броја страних играча у домаћим такмичењима (Службени лист ФСС „Фудбал“, број 12/2017.). На првенственим утакмицама немају право наступа играчи који се налазе под суспензијом, казном забране играња и аутоматском казном због добијених јавних опомена.

**Члан 26.**

Клубови Прве лиге обавезни су да пре почетка сваке такмичарске сезоне канцеларији Савеза доставе:

- пријаву за такмичење (на посебном обрасцу који им доставља Савез), којом потврђују да ће учествовати на такмичењу, а уколико исту не доставе у року који одреди Савез сматраће се да су одустали од такмичења.

**XI - УТВРЂИВАЊЕ ИДЕНТИТЕТА ИГРАЧА**

**Члан 27.**

1) Право наступања и идентитет играча, оних који наступају и оних који ће евентуално наступити као замене, у присуству овлашћених представника оба клуба, обавезно утврђује делегат пре почетка утакмице или пре уласка у технички простор оних играча који нису стигли на почетак утакмице, односно судија утакмице уколико нема делегата.

2) За утврђивање идентитета и права наступања играча обавезни су списак играча и једна од следећих важећих личних исправа: лична карта, путна исправа (пасош) или возачка дозвола.

3) Овлашћени представници клубова дужни су да 60 минута пре почетка утакмице предају делегату, а ако њега нема судији утакмице, списак и личне исправе играча.

4) Уколико клуб не поступи по одредбама претходног става, сматраће се да није утврђен идентитет играча, због чега може сносити последице на основу члана 63. Правилника о фудбалским такмичењима ФСС.

5) Играч који приликом утврђивања идентитета пре почетка утакмице није имао једну од личних исправа из става 2. овог члана нема право наступа на утакмици.

6) Овлашћени представници клубова имају право увида у списак играча и личне исправе играча у присуству делегата или судије утакмице.

7) Пре почетка утакмице делегат је обавезан да начини колективне фотографије сваке екипе засебно са судијом утакмице и достави их уз извештај са утакмице.

**Члан 28.**

1) Ако делегат или овлашћени представник противничког клуба посумња у идентификацију играча, делегат ће унети у извештај и доставити фотографију играча Комесару за такмичење, а клуб је у обавези да му то омогући.

**XII – ДЕЛЕГАТИ**

**Члан 29.**

За сваку првенствену утакмицу Прве лиге,Комесар за делегирање делегата одређује делегата који заступа ФСРО и има врховни надзор на утакмици.

**Члан 30.**

Листе делегата Прве лиге утврђује ИО ФСРО за сваку такмичарску годину. Посебном одлуком делегатску дужност на овом степену могу да обављају и делегати са виших степена такмичења.

**Члан 31.**

Делегат је дужан да познаје Пропозиције овог такмичења као и правилнике и одлуке ФСС.

**Члан 32.**

Делегати су дужни, да присуствују семинарима за делегате који се обавезно организују најмање једном годишње и да успешно положи провере.

**Члан 33.**

Делегати су дужни, да у случајевима прекида утакмице, искључења играча и евентуалних спорова између клубова насталих у вези такмичења, обаве све потребне радње које су неопходне за одлучивање такмичарског органа.

**Члан 34.**

Делегат је дужан у записник утакмице да константује испуњавање такмичарских услова за одигравање утакмице који су прописани овим пропозицијама.

**Члан 35.**

 Конкретне дужности делегата су :

● да дође на игралиште најкасније један сат пре заказаног почетка утакмице

● да у присуству представника клубова, према обрасцу који утврђује ФСС, а који је доступан преко информационог система КОМЕТ, сачини записник о утакмици најкасније 30 минута пре њеног почетка

● Да до времена одређеног за почетак утакмице утврди идентитет играча

● да овлашћеним представницима клубова у њиховом присуству дозволи увид у записник и личне исправе играча противничког клуба

● да забрани улаз у ограђени део игралишта свима који на то немају право као и службеним лицима која не испуњавају услове из ових Пропозиција

● да личне исправе и записник утакмице држи код себе до завршетка утакмице ради боље контроле и тачног уочавања евентуалних преступа

● да контролише организацију утакмице

● судије, помоћне судије, овлашћени представници оба клуба и искључени играчи (ако је било искључења) дужни су на захтев делегата да дају прецизне одговоре, који се уносе у записник на питања која им буде поставио делегат утакмице.

4) Делегат има врховни надзор над редарском службом и у вези с тим може да захтева повећење броја редара.

5) Делегат нема право да се меша у одлуке судија.

6) Делегат не сме да даје никакве изјаве у вези са утакмицом, већ ће све примедбе да унесе у записник и свој посебни извештај који мора саставити на рачунару или писаћој машини.

7) Делегат утакмице је дужан да свој извештај, изјаве саслушаних играча и других лица, списак редара и доказ о пријави утакмице МУП-а унесе у КОМЕТ систем у року од 48 часа по одиграној утакмици у рубрици ДЕЛЕГАТ.

8) У случају недоласка делегата, његову дужност преузима судија утакмице.

 **Члан 36.**

Надлежни орган је дужан да изриче мере забране обављања делегатске дужности оним делегатима који своју дужност не обављају у складу са овим пропозицијама и изречене мере уписују у Билтен лиге и сајт ФСРО.

**Члан 37.**

ИО ФСС издаје посебно упутство о вршењу дужности делегата

**XIII – СУДИЈЕ**

**Члан 38.**

Првенствене утакмице Прве лиге суде фудбалске судије (треће категорије) које се налазе на листама за суђење утакмица овог ранга такмичења а посебном одлуком утакмице наведене лиге могу судити и фудбалске судије које се налазе на листама виших степена такмичења.

**Члан 39.**

За све утакмице судије за суђење утакмица одређује Комесар за суђење ког именује ИО ФСРО и то врши у циклусу од једног до два кола или одлуком Извршни одбор ФСРО.

**Члан 40.**

Листу судија Прве лиге утврђује ИО ФСРО за сваку такмичарску годину.

**Члан 41.**

Судија је дужан сходно ПФИ да пре почетка утакмице прегледа игралиште и одлучи да ли је терен подобан за игру. Уколико, уз присуство делегата и капитена обе екипе, у време предвиђено за почетак утакмице судија утврди да је игралиште неподобно за игру, утакмица се не може одиграти, а одлуку саопштава делегату утакмице, а клубови су дужни да поступе у смислу ових Пропозиција.

**Члан 42.**

Судија је обавезан да дође на игралиште 1 час пре почетка утакмице и успостави контакт са делегатом и другим службеним лицима.

Судија је дужан да у року од 30 минута од завршетка сачини записник о одиграној утакмици и унесе у КОМЕТ систем своје примедбе и да записник верификује.

Судија је дужан да по завршеној утакмици делегату да податке о опоменутим и искљученим играчима и да те податке унесе у записнику утакмице. Делегат је обавезан да помогне судији око сачињавања записника.Судија је дужан да у записник унесе пријаву у писаној форми против играча, функционера, стручних и техничких руководилаца за прекршаје извршене пре, за време и после утакмице а представник клуба је дужан да делегату омогући саслушање истих.

Ако приликом прегледа просторија, терена за игру, опреме играча има примедбу мора да захтева да се исти отклоне до почетка утакмице.

 **Члан 43.**

Ако судија, који је одређен да води утакмицу, не дође на игралиште у заказано време за почетак утакмице, утакмицу ће водити првоименовани судија, а ако ни он не дође на утакмицу исту ће судити другоименовани судија.

Уколико на утакмицу не дођу ни судија ни помоћне судије, клубови ће се у писменој форми споразумети да утакмицу води један од присутних судија из гледалишта, а ако споразум не буде постигнут делегат ће одлучити који ће присутни судија да води утакмицу.

Записник о споразуму из претходног става мора бити сачињен пре почетка утакмице и потписују га капитени обе екипе и делегат, а заједно са записником утакмице се доставља преко делегата надлежном органу. Ако је судију одредио делегат сходно претходном ставу то се мора константовати у записнику утакмице.

Ако на утакмици дође судија, а не дође један или оба помоћника, судија одлучује о избору помоћника и ако на игралишту не успе да нађе испитаног судију он је овлашћен да затражи од оба клуба да му ставе на располагање по једног свог регистрованог играча да обаве дужност помоћног судије. Уколико се у међувремену појаве помоћне судије или дође неки испитани судија, судија ће тада заменити играча делегираним односно испитаним судијом.

**XIV - ЗАБРАНА НАСТУПАЊА ЗБОГ СУСПЕНЗИЈЕ И ПОСЛЕДИЦЕ**

**Члан 44.**

Суспендован клуб, односно сви тимови суспендованог клуба, не могу наступити на јавној утакмици све док траје суспензија.

Све утакмице одигране у време суспензије изречене због неизвршавања правоснажних одлука надлежних органа или неизвршавања обавеза насталих из такмичења предвиђених овим Пропозицијама регистроваће се (3 : 0 пар форфе) у корист противника.

Утакмице на којима суспендовани клуб није могао наступити због суспензије изречене ради утврђивања материјалне истине, неопходно потребне за доношење коначне одлуке, неће се регистровати све док се не донесе коначна одлука. По доношењу одлуке клуб је дужан да одигра утакмицу према распореду такмичарског органа

**Члан 45.**

Клуб који се налази под суспензијом због неизмирења разних обавеза не може наступити и утакмица се региструје 3 : 0 (пар форфе) у корист противничког клуба, а уколико наступи поред службеног резултата у корист противника клуб ће бити кажњен према ДП ФСС.

**XV - ЗАБРАНА ОДИГРАВАЊА УТАКМИЦА НА ОДРЕЂЕНОМ ИГРАЛИШТУ ИЛИ ИГРАЛИШТИМА ОДРЕЂЕНОГ ПОДРУЧЈА**

**Члан 46.**

Ако је клуб кажњен забраном играња на одређеном игралишту или игралиштима одређеног подручја, дужан је најкасније 5 дана пре одигравања утакмице да надлежном органу пријави друго игралиште на коме жели да одигра утакмицу.Ако је игралиште регистровано за утакмице овог и виших рангова такмичења,Комесар за такмичење одобриће одигравање утакмице а ако то није случај Комисија за преглед и пријем игралишта и објеката по решењу генералног секретара ФСРО утврдиће подобност и одлучити да ли ће дати дозволу за одигравање утакмице.

Гостујућа екипа мора бити обавештена о месту и времену одигравања утакмице најмање 48 часова пре часа утврђеног за почетак утакмице, а ако то није учињено у предвиђеном року није обавезна да иде на одигравање утакмице и о томе је дужна да телеграмски обавести надлежан орган.

Терен за одигравање утакмице мора бити удаљен најмање 20 км од седишта кажњеног клуба и мора припадати територији ФСРО.

**Члан 47.**

Уколико гостујући клуб одређивањем новог места за одигравање утакмице има веће трошкове разлику сноси кажњени клуб у висини коју утврди надлежни орган.

**XVI - ДИСЦИПЛИНСКИ ПРЕКРШАЈИ**

**Члан 48.**

О дисциплинским прекшајима играча, спортских и стручних радника клубова у овом такмичењу одлучује Комесар за такмичење на основу одредба ДП ФСС.

Искључен играч је дужан, непосредно после утакмице, да се јави делегату ради саслушања, а ако то не учини клуб је дужан да га саслуша и достави његову изјаву у року од 24 часа после одигране утакмице, а ако се изјава не достави сматраће се да је саслушан.

**Члан 49.**

На одлуку надлежног органа има места жалбе Комисији за молбе и жалбе ФСРО у року од 8 дана од пријема службеног саопштења односно пријема одлуке.

Одлуке које се односе на појединце (играча, тренера, друштвено спортског радника) или клуб надлежни орган објављује у службеном гласнику (Билтену).

**Члан 50.**

Аутоматску казну забране играња једне првенствене утакмице насталу због добијене 4 ( четири ) јавне опомене,играч издржава на првој наредној утакмици.Након оствареног бонуса од 4 опомене и паузе,играч следећу казну забране играња издржава после сваке наредне парне опомене ( 6,8,10....).

За све аутоматске казне по основу опомена играч нема право избора у издржавању казне већ казну издржава на првој наредној утакмици.

Опомене из једне такмичарске године не преносе се у наредну такмичарску годину.

Играчи који су добили 4,6,8,10 итд жути картон ( опомену ) у последњем 34.колу такмичарске 2023/2024.године НЕ ПРЕНОСЕ ОПОМЕНУ – ЖУТИ КАРТОН и исте се бришу и имају право наступа у 1.колу такмичарске сезоне 2024/2025.године без обзира на ранг у коме се такмичи клуб за који играч наступа.

**Члан 51.**

Као јавна опомена сматра се свака судијска опомена уписана у записник првенствене утакмице. Ако играч на утакмици добије јавну опомену и на истој буде искључен због добијања друге јавне опомене, играч се дисциплински кажњава због искључења, а јавне опомене се не евидентирају ни у записнику у такмице, нити у евиденцији надлежног органа.

Сваки клуб је дужан да на основу записника са утакмице води евиденцију својих опоменутих играча.

Уколико клуб не поступи у смислу претходне тачке и наступи са играчем о коме је реч, утакмица ће по жалби противника бити регистрована са 3:0 (пар форфе) у његову корист, а клуб-играч ће бити кажњен по одредбама дисциплинског правилника ФС Србије.

**Члан 52.**

Надлежни орган води евиденцију о јавним судијским опоменама, објављује их путем службеног саопштења у Билтену и контролише извршење аутоматске казне.

**Члан 53.**

Клуб - организатор утакмице на чијем се игралишту, било да је власник или корисник игралишта, у вези са утакмицом пре, за време или после утакмице догоде нереди, утврди се да није предузео мере да их спречи или то није учинио у довољној мери и гостујући клуб чији навијачи проузрокују или учествују у нереду казниће се:

- у лакшим случајевима новчаном казном,

- одигравањем од 1 - 6 утакмице на свом игралишту без присуства публике,

- у тежем или поновљеном случају забраном одигравања од 2 - 12 утакмица на свом игралишту или свим игралиштима у одређеном региону.

 - забраном просуства навијача на утакмицама када клуб гостује од 1-6 утакмица

 - дисквалификацијом из текућег такмичења у случају другог или вишеструкок поновљеног случаја.

**XVII – ЖАЛБЕ**

**Члан 54.**

Жалбу на регуларност утакмице може поднети сваки клуб учесник такмичења, који сматра да је оштећен резултатом утакмице на коју се жали. Жалба се мора доставити у року од 2 (два) дана од дана одигравања утакмице.

Један примерак жалбе надлежни орган задржава за своје потребе, а други доставља другом клубу у спору, на који је овај дужан да одговори у року од 3 (три) дана по пријему исте.

Да би се жалба разматрала, клуб обавезно доставља доказе о уплаћеној такси на текући рачун ФСРО.

Жалбу на одиграну утакмицу у првом степену по основу Правилника о такмичењима ФСС решава Комесар за такмичење.

**Члан 55.**

Неблаговремено уложене, необразложене, нетаксиране или недовољно таксиране жалбе, неће се узимати у поступак већ ће бити одбачене, а утакмица ће се регистровати постигнутим резултатом.

При оцени благовремености жалбе и рок уплате одговарајуће таксе узимаће се у обзир датум поштанског жига на препорученом писму,телеграму односно вирманском налога.

Уколико рок за улагање жалбе истиче у недељу или на државни празник, он се продужава за први наредни дан.

**Члан 56.**

Свака жалба у првом степену мора бити решена у року од 15 дана од дана пријема жалбе осим ако решавање спада у надлежност другог органа када се решавање одлаже до коначне одлуке надлежног органа. У колико се жалба не реши у предвиђеном року сматра се да је одбачена и оштећена страна има право жалбе другостепеном органу Комисије за молбе и жалбе ФСРО.

**Члан 57.**

Жалба на одлуку надлежног органа подноси се Комисији за жалбе (другостепеној) Извршног одбора у року од 8 (осам) дана од дана пријема првостепене одлуке.

Комисија за жалбе одлуку по жалби мора донети у року од 15 (петнаест) дана од пријема жалбе.

Одлука Комисије за жалбе у другом степену је коначна.

Трошкови жалбеног поступка (трошкови преписке, путни и други трошкови у вези са жалбом) падају на терет оног који изгуби спор.

**Члан 58.**

Ако другостепени орган не поступи у смислу члана 59 сматра се да жалба није усвојена, а оштећена страна има право да поднесе предлог за подизање захтева за заштиту ПОФТ и то ФСРИС Ниш уз уплату одговарајуће таксе.

**XVIII - ПОСЕБНИ РОКОВИ У ЖАЛБЕНОМ ПОСТУПКУ**

**Члан 59.**

 Изузетно, од одредабама чл. 57 и 58 ових Пропозиција, за утакмице последња два кола, које непосредно утичу на одређивање клуба који треба да учествује у квалификацијама, које се спроводе непосредно по завршетку такмичења, или клуб који треба да настави такмичење у вишем степену, рок за улагање жалбе се скраћује и то у првом степену на 1 дан, сутрадан до 17 часова по одиграној утакмици, и у другом степену на 24 часа по пријему првостепене одлуке.

 Првостепени орган дужан је да у року од 3 (три) дана од дана пријема жалбе донесе првостепену одлуку.

**Члан 60.**

 У случају да другостепени орган не донесе одлуку у року од 3 (три) дана сматраће се да жалба није усвојена, а оштећена страна има право да поднесе предлог за подизање за подизање захтева за заштиту Правилника ФСС у смислу члана 69 Правилника о фудбалским такмичењима а рок за подношење је 8 (осам) дана по истеку рока из претходне тачке овог члана.

**XIX - РЕГИСТРОВАЊЕ УТАКМИЦА**

**Члан 61.**

 Све утакмице региструје Комесар за такмичење у року од 15 дана од дана одигравања, изузев утакмица из поглавља XVII ових Пропозиција које се региструју непосредно по истеку рока за улагање жалби.

 Уколико је на неку утакмицу уложена жалба, рок за регистрацију утакмице се продужава до доношења одлуке по жалби тј. до правоснажне одлуке.

 Једном регистрована утакмица не може се поништити од стране надлежног органа осим у случајевима који су изричито предвиђени ПОФТ ФСС.

**XX - УТВРЂИВАЊЕ ПЛАСМАНА**

**Члан 62.**

 Тим који победи на утакмици сталног такмичења које се организује по бод систему,осваја 3 (три) бода,а у случају нерешеног резултата оба тима освајају по 1 (један)бод.

За свако стално такмичење које се организује по бод систему,води се табела.Табела садржи:имена тимова који се такмиче,број одиграних,добијених,нерешених и изгубљених утакмица,број датих и примљених голова и број освојених бодова.

Пласман на табели се утврђује збиром освојених бодова.

Ако тимови освоје исти број бодова,одлучује разлика између датих и примљених голова.У случају да је разлика једнака,боље место заузима тим који је постигао више голова,а ако су постигли исти број голова одлучује резултат међусобног сусрета.Ако се пласман не може утврдити на претходне начине,одговарајући такмичарски орган ће жребом одредити поредак на табели.

Изузетно,ако je реч о месту које одлучује првака,као и о месту које одлучује о прелазу у виши или нижи степен такмичења(укључујући и разигравање,квалификације,бараж,плеј-оф,плеј-аут и сл.),у случају истог истог броја освојених бодова два или више клубова,пласман на табели се сачињава на основу додатне(помоћне)табеле од резултата међусобног сусрета.

Пласман на додатној помоћној табели,утврђује се:

**За два клуба:**

* број добијених бодова на утакмицама између та два клуба,
* ако је једнак број бодова-боља гол разлика између постигнутих и примљених голова на утакмицама између тих клубова
* ако је и даље исто стање – боља гол разлика на свим утакмицама у прелиминарној фази,
* ако је и даље исто стање – већи број голова постигнутих на свим утакмицама у прелиминарној фази,
* ако је и даље исто стање – боље место на табели „фер плеја“ после прелиминарне фазе
* ако је и даље исто стање – извлачење(жреб) који ће извршити Комесар за такмичење лиге.

**За више од два клуба:**

* број добијених бодова на утакмицама између тих клубова,
* ако је једнак број бодова – боља гол разлика између постигнутих и примљених голова на утакмицама између тих клубова
* ако је и даље исто стање – већи број постигнутих голова на утакмицама између тих клубова
* ако је и даље исто стање – боља гол разлика на свим утакмицама у прелиминарној фази
* ако је и даље исто стање – већи број голова постигнутих на свим утакмицама у прелиминарној фази,
* ако је и даље исто стање – боље место на табели „фер плеја“ после прелиминарне фазе
* ако је и дање исто стање,извлачење(жреб)које ће извршити Комесар за такмичење лиге.

 Победник Прве лиге пласираће се у виши ранг такмичења односно у Зону ЗАПАД.

  **XXI - НАЈМАЊИ БРОЈ ИГРАЧА И ЗАМЕНЕ**

**Члан 63.**

 Утакмица може да почне ако један од тимова има најмање 7 играча. Играчи који не наступе од почетка могу накнадно ући у игру све до краја утакмице сходно ПФИ, уколико су пре почетка утакмице уписани у записник као играчи или заменици.

**Члан 64.**

 Ако за време игре један тим остане са мање од 7 играча, судија је дужан да игру прекине а ако тим није у могућности да у року од 5 минута испуни услов минимално потребног броја играча дужан је да утакмицу прекине.

 У случају прекида утакмице због мање од 7 играча утакмица се региструје службеним резултатом 3:0 (пар форфе) у корист противничког тима, уколико овај до прекида није постигао бољи резултат.

**Члан 65.**

 На првенственим утакмицама сениора могу се извршити замене највише 5 играча.

**XXII - ЛЕКАРСКИ ПРЕГЛЕД**

**Члан 66.**

1) Сваки играч мора бити лекарски прегледан и оглашен способним за наступање. Лекарски преглед мора бити унесен у информациони систем КОМЕТ.

2) Рок важности лекарског прегледа за играче који на дан прегледа имају најмање 17 година траје 6 месеци, а за остале играче 4 месеца.

3) Играч који није лекарски прегледан, односно играч који није обавио лекарски преглед у

одређеном року или коме је од стране лекара забрањено играње, као и играч коме лекарски преглед није унесен у информациони систем КОМЕТ о извршеном лекарском прегледу не може наступати на утакмици.

4) Специјални лекарски преглед важи шест месеци за играча омладинца за наступ у првом тиму, а четири месеца за играча кадета за наступ у омладинском тиму. Са специјалним лекарским прегледом, све док је на снази, играч може наступати на свим утакмицама и у случају да је рок важности редовног прегледа истекао.

**XXIII - ДРЕСОВИ, БОЈА И БРОЈЕВИ**

**Члан 67.**

 Клубови на једној утакмици не могу наступати у дресовима исте боје, већ морају бити различито одевени. Ако су дресови исти или сличне боје дресове ће променити гостујући клуб ако домаћи клуб наступа у пријављеној боји дресова (најкасније 15 дана пре првенства). Домаћин је дужан да позајми дресове гостујућој екипи ако их иста нема.

 Сви играчи који наступају на утакмицама морају имати бројеве прописне величине (30X20 cm ширине линија 5 cm) на својим дресовима који се морају слагати са бројевима играча унетим у записник утакмице.

**XXIV - НАСТУП СА НАЈБОЉИМ ТИМОМ**

**Члан 68.**

 Клубови морају одиграти утакмице са најбољим тимовима, јер неизвршавање ове обавезе повлачи дисциплинску одговорност.

**XXV - ПРЕДАВАЊЕ УТАКМИЦЕ БЕЗ БОРБЕ**

**Члан 69.**

 Тим који неоправдано не дође на одигравање утакмице губи утакмицу службеним резултатом 3 : 0 (пар-форфе), кажњава се измиривањем трошкова насталих неодигравањем утакмице као и казном одузимања бодова према одредбама ДП ФСС.

**Члан 70.**

 Клуб који у току такмичења два пута неоправдано не одигра утакмице искључује се из даљег такмичења и пада у два ранга нижи степен такмичења без обзира на постигнути пласман с тим што подлеже дисциплинској одговорности по одредбама ДП ФСС.

**Члан 71.**

 Одлуку о висини накнаде трошкова другом клубу за неодигравање утакмице доноси Комесар за такмичење, а на бази писаног захтева клуба (два примерка) који траже накнаду (рок за подношење захтева је 15 дана од дана када противник није дошао на одигравање утакмице).

**XXVI - ФИНАНСИЈСКЕ ОДРЕДБЕ**

**Члан 72.**

 Приход са првенствених утакмица убирају клубови домаћини, а гостујући клуб на одигравање утакмице путује о свом трошку.

**Члан 73.**

 Клубови Прве лиге уплаћују накнаду за програмске активности на уздизању и унапређењу фудбалског спорта и за вођење такмичења ФСРО Крушевац.

**Члан 74.**

 Клубови домаћини исплаћују путне трошкове, таксу за обављање дужности званичним службеним лицима пре утакмице у висини коју утврђује ИО ФСРО.Уколико клуб не поступи по одредбама из претходног става или исте исплати у недовољно непотпуном износу дужан је да у року од 72 сата неисплаћени износ уплати на текући рачун службених лица.

**XXVII - СЛУЖБЕНИ БИЛТЕН**

**Члан 75.**

 У Билтену се објављују одлуке о распореду утакмица, резултати предходног кола и тренутна табела.

**Члан 76.**

 Све одлуке Комесара за такмичење објављују се у Билтену које се односе на клуб као целину и на појединце (играча, тренера, фудбалске раднике) са кратким образложењем - врста и висина казне, утакмица на којој је учињен прекршај, кратак опис прекршаја, примењене одредбе ДП ФСС, а заинтересованим клубовима се доставља писани отправак одлуке са образложењем и поуком о правном леку.

**XXVIII - OБНАВЉАЊЕ ЛИГА**

 **Члан 77.**

 По завршетку такмичења у Првој лиги ФСРО,улазе клубови који су заузели 1. место на табелама Друге лиге Исток,Друге лиге Запад ФСРО и клубови који су заузели 1. место у Градској лиги ФСГ Крушевца у групи Морава и групи Расина ( укупно 4 екипе ).Из Прве лиге ФСРО обавезно испада најслабије пласирани клуб и још онолико клубова колико испадају из непосредно вишег степена такмичења(зона Запад) да би се формирала лига од 18 клубова за такмичарску сезону 2025/2026.годину.

**Члан 78.**

 У случају да се клуб расформира, спаја са другим клубом или одустане од такмичења пре одигравања последњег кола првенства у Првој лиги испада један клуб мање.

**Члан 79.**

 У колико се пре почетка такмичења у наредној сезони из било којих разлога укаже слободно место, у том случају испашће један мање клуб из Друге лиге Исток/Запад и Градске лиге Морава/Расина.

 **Члан 80.**

 Независно од одредби члана 77 ових пропозиција и стечена права на основу заузетог пласмана на табели ИО ФСРО има право да изврши процену (услови, финансијска стања, играчког кадра) и да донесе Одлуку о праву такмичења одређеног клуба у Првој лиги ФСРО за сезону 2025/2026. годину.

**XXIX - МИНИМАЛНИ УСЛОВИ ЗА СТРУЧНО ПЕДАГОШКИ РАД**

 **Члан 81.**

 Минимални услови за стручно-педагошки рад у клубовима чине они услови који

су дати одлукама ИО ФСС, а клубови су дужни да исте испуне, у противном, подлежу одредбама ДП ФСС.

 Сваки клуб у Првој лиги у такмичарској 2024/2025.години мора да има лиценцираног тренера од стране надлежног органа ФСРО са најмање Ц лиценцом.

Тренер може обављати дужност на утакмици само ако има дозволу за рад у одређеном клубу издату у складу са одредбама одговарајућег правилника, оверен у информационом систему КОМЕТ.

Клуб је обавезан да својим стручним кадровима (тренерима) омогући стручно усавршавање:

• Набавку стручне литературе,

• Учествовање на семинарима које организује надлежна стручна организација тренера тако да тренери сениорских екипа морају учествовати најмање на једном семинару годишње.

Тренери са дозволом за рад у одређеном клубу издатом у складу са одредбама одговарајућег правилника не могу као играчи наступати на утакмицама у том такмичењу.

**XXX – НАГРАДЕ**

**Члан 82.**

 Првак лиге добија од ИО ФСРО у трајно власништво пехар на коме се урезује име клуба и година освајања првенства.

# XXXI - КУП ТАКМИЧЕЊА

**Члан 83.**

Куп такмичења на територији Фудбалског савеза Расинског округа спроводи овлашћени орган који води такмичење у Окружним лигама.

У куп такмичењу Фудбалског савеза Расинског округа учествују сви клубови са територије ФС Расинског округа који се такмиче у Српској лиги,зони Запад и Првој окружни лиги као и посебном Одлуком ИО ФСРО нижеразредни клубови који су заинтересовани за Куп такмичење.ИО ФСРО доноси коначну Одлуку о броју клубова Куп такмичења.

**Члан 84.**

Куп такмичења спроводи се радним или нерадним даном а парови се одређују диригованим жребом од стране органа који води такмичење, уколико Извршни одбор не донесе другачију одлуку.

**Члан 85.**

У куп такмичењу игра се само један сусрет, а победник сусрета пласира се у наредно коло.Уколико победник сусрета не буде познат после регуларног тока игре победник ће се одлучити извођењем удараца за добијање победника.

**Члан 86.**

Финална утакмица куп такмичења за сениоре игра се у Крушевцу или у граду клуба финалисте купа који се кандидује као организатор финалне утакмице, а победник стиче право даљег играња у куп такмичењу у оквиру истог на територији Фудбалског савеза региона источне Србије.

Победнику сусрета председник Савеза, или члан Извршног одбора Савеза кога председник овласти, по завршетку сусрета предаје победнички пехар у трајно власништво, као и другом финалисти, као учеснику финала.

**XXX**I**II - ЗАВРШНЕ ОДРЕДБЕ**

**Члан 87.**

За све што није предвиђено овим Пропозицијама важе одредбе Правилника о фудбалским такмичењима и Дисциплинског правилника ФСС и осталих прописа и одлука ФС Србије.

**Члан 88.**

Ове Пропозиције ступају на снагу даном усвајања, а примењиваће се од првог кола сезоне такмичарске 2024/2025. године.

 председник ИО ФСРО

 Владан Гашић